
Søstrene fra Savannah

Om du er svak for forhold der romantikken blomstrer på tross av klasseforskjeller, er den nye miniserien Søstrene fra Savannah midt i blinken for deg. Her kolliderer hardtarbeidende milliardærer med lidenskapelige kvinner som ikke lar seg blende av all rikdommen. Men kan lidenskapen utvikle seg til noe mer når man tilhører helt forskjellige verdener? Dans med meg er tredje bok i miniserien.

 




Kjære leser

Heltinnen min i Son of a Scandal, Ivy Harden, ender opp med hjertesorg etter en one-night-stand med sjefen sin, Paxton McLemore. Drømmen om å forelske seg i ham og stifte familie blir umiddelbart knust dagen etter.

Ivy må ta noen vanskelige valg i denne boken, men jeg er stolt av henne siden hun aldri gir avkall på drømmene sine – selv når de ikke ender opp som forventet. Jeg håper du liker det siste avsnittet i trilogien min om Søstrene fra Savannah.

Jeg elsker å høre fra leserne mine! Du kan sende meg e-post på readdaniwade.gmail.com eller følge meg på Facebook. Som alltid er det enklest å holde seg informert om nye utgivelser gjennom nyhetsbrevet mitt som du kan finne på www.daniwade.com.

Kos deg!

Dani




Denne boken er tilegnet alle som hjalp meg gjennom en av de vanskeligste periodene i livet mitt, også kjent som januar 2018. Søsteren min, Ella (som alltid). Moren min. Ektemannen og barna mine. Medarbeiderne mine. The Playfriends. Redaktøren min. Og alle leserne og forfattervennene som tok kontakt på Facebook for å gi meg oppmuntring og be for meg. Denne boken ville aldri ha blitt ferdig uten dere!

«Dans med meg?»

Ivy så på den utstrakte hånden, overrasket og forbløffet på samme tid.

Etter å ha holdt Paxton McLemore på en armlengdes avstand i halvannet år, våget hun å nærme seg for en vals?

De var tross alt på et maskeradeball. Årets mest glamorøse veldedighetsarrangement, organisert av søsteren hennes, Jasmine Harden –Savannahs mest kjente eventplanlegger. Det å danse med Paxton ville være helt naturlig. En handling ingen kunne dømme dem for, selv om han var arbeidsgiveren hennes. Men hun ville vite det. Ville hun klare å skjule hva hun følte når hun var så nær?

Det var bare en dans … Hvorfor nølte hun?

Plutselig viftet han med fingrene på hånden som hadde blitt hengende i luften på grunn av ubesluttsomheten hennes. Hun smilte. Den komiske gesten var en sjarmerende påminnelse om de muntre øyeblikkene de delte hver dag på jobb.

Til slutt strakte hun ut hånden mot hans.

«Det har skjedd en forandring på kontoret mitt», sa Paxton idet de varme fingrene la seg rundt hennes. «Jeg har fått meg en ny assistent, og hun får meg til å smile hver eneste dag.»

En glød varmet Ivys indre da han løftet hånden hennes og presset et lett kyss mot knokene. Hun kastet et blikk ned på hendene deres mens Paxton ledet henne ut på dansegulvet i Keller-husets renoverte ballsal.

Med en enkel berøring hadde han gjort det å puste til en kamp. Det tok henne et øyeblikk å innse sannheten – Paxton hadde aldri rørt henne før.

Hun gjorde sitt ytterste for å få ham til å smile på kontoret, for å dempe presset fra det intense fokuset hans på jobben. Selv om forelskelsen hadde blitt sterkere etter at hun hadde begynt å jobbe for ham, hadde hun holdt seg strengt profesjonell, både i ord og handling.

Ingen berøring. Før nå.

Før hun rakk å registrere hva som skjedde, hadde de beveget seg ut på dansegulvet, og Paxton hadde snudd seg mot henne. Han strakte ut armene og inviterte henne inn. Ivy blunket – en gang, så to.

Dette er farlig.

Hun valgte å ignorere de mentale advarslene og tok et steg frem. De inntok valsestilling, men beveget seg ikke. I stedet sperret Paxton opp øynene, som om også han kunne føle et elektrisk støt gå gjennom seg idet de omfavnet hverandre.

Hjertet hennes satte opp farten og pulserte i halsen hennes. Han tok det første steget og ledet henne inn i en moderne versjon av den tradisjonelle dansen.

Selv om varselklokkene hun hadde stilnet i et helt år nå ringte med fornyet styrke, lot Ivy ham trekke henne nærmere seg. Øyeblikket føltes nesten surrealistisk der de danset under krystallysekronene, som om de sto utenfor tiden. Han hadde på seg en klassisk svart smoking, og den slående kontrasten mellom den og den smaragdgrønne ballkjolen hennes fanget blikket hennes da de gled forbi veggen av sirlig innrammede speil.

Den dekadente illusjonen var farlig – akkurat som ham.

Hun hadde forsøkt å være praktisk og uavhengig siden foreldrene døde. Men en liten, skjult del av henne klamret seg fortsatt til fantasiene om å leve ut et eventyr og møte drømmeprinsen.

I kveld nektet den delen av henne å la seg fornekte.

I kveld var drømmen blitt til virkelighet. Berøringen hans og intensiteten i blikket fikk henne til å føle seg vakker og begjært. Det kriblet i hele kroppen hennes hver gang han kom nær. Dette overgikk de simple fantasiene hennes. Følelsene var intense. Umulige å ignorere.

De beveget seg gjennom menneskehavet som om de var alene. Måten hjertet hennes banket og huden hennes kriblet på hver gang han berørte henne, føltes som ren magi.

Hver gang logisk tankegang forsøkte å gjøre seg gjeldene, ble den undertrykket av intensiteten i blikket hans. Det var ingenting hun ønsket mer enn å fylle fokuset hans og la virkeligheten smelte vekk.

Han trakk henne tettere inntil seg og la armene rundt henne. Blikket hans ble mer sultent. Kroppen ble hardere.

På et eller annet tidspunkt forsvant Ivys motstand, og hun visste at hun ville følge ham hvor enn han ledet henne.

Da dansen var over, holdt Ivy pusten mens usikkerheten skyllet over henne. «Paxton …»

«Jeg vet det», sa han og strøk en finger over fløyelsbåndet som holdt masken hennes på plass. «Jeg hadde ikke forventet dette heller. Men jeg kan ikke nekte for at jeg vil ha deg … veldig mye.»

Han lente seg mot henne, og den mintduftende ånden hans fikk tennene hennes til å løpe i vann.

«Vi burde ikke …», hvisket hun selv om øyelokkene hennes alt var i ferd med å gli igjen.

«Jeg vet …» Han stønnet.

Så dekket munnen hans hennes, og alle protester forsvant.

«Jeg vet at jeg ikke burde spørre deg, at jeg ikke har rett til det», sa Paxton da han trakk seg tilbake, og intensiteten i blikket hans fikk henne til å skjelve. «Men Ivy, vil du bli med meg hjem?»

I det øyeblikket var det fantasien som rådet. Selv om hun hadde benektet det i over et år, hadde Ivy aldri ønsket noe mer enn å tilbringe natten i Paxtons armer. «Ja. Ja, det vil jeg.»

Gleden og spenningen som fylte henne var nesten surrealistisk, som om hun ikke helt kunne fatte realiteten i beslutningen hun hadde tatt.

Likevel tvang hun seg selv til å være praktisk et øyeblikk. Hun ringte Jasmine mens hun ventet på at Paxton skulle hente bilen. Ivy hørte bekymringen i søsterens stemme, en bekymring som eskalerte til engstelse da hun fortalte henne hvor hun skulle, men hun kunne ikke få seg til å bry seg om det.

Hun hadde oversett familiens hemmelige forbindelse til Paxtons hele det siste året. Hun hadde rettferdiggjort å ta jobben ved å si til seg selv at han aldri måtte få vite hvem hun egentlig var. Stillingen som assistenten hans hadde vært en drømmejobb for noen på hennes alder, og hun kunne ikke gå glipp av en så fantastisk mulighet til å avansere i gradene. Eller fristelsen den hadde representert. Ja, det var et tåpelig håp. Men kanskje, bare kanskje, var dette det rette å gjøre.

Hun kastet et blikk på smaragden på høyre ringfinger og sverget på at den faktisk funklet i den dempede belysningen ute på steintrappen. Smykket hadde gått i arv i generasjoner, og familien hennes trodde at den hadde et snev av magi som ledet dem til å finne sin sanne kjærlighet.

Den profesjonelle versjonen av Ivy ville fnyse av tanken på at ringen hadde noe som helst med det som skulle skje i kveld å gjøre, men prinsesseaspiranten hun gjemte dypt inne i seg, betraktet ringen med et smil før hun kikket opp og så Paxton stige ut av baksetet på firmalimousinen.

«Bli med meg?» spurte han og rakte ut hånden mot henne.

Hun visste hva som foregikk. Hun visste at han ga henne en utvei samtidig som han ga uttrykk for hva han selv ønsket. Han var en gentleman til fingerspissene. Men i kveld ville hun at han skulle være hennes.

Han hjalp henne raskt inn i det dunkle kupeen, som ble enda mørkere da han lukket døren etter seg. Sjåføren begynte å kjøre, og Paxton kastet ikke bort tid på småprat. Hastverket hans speilte hennes – til hennes store lettelse.

Han distraherte henne umiddelbart fra tankene på ringer, søstre og det faktum at han var sjefen hennes og omfavnet henne uten å nøle i den private verdenen for to baksetet nå hadde blitt. Beslutningen var tatt.

Han tok hodet hennes i de store, varme hendene og holdt henne fast mens han kysset henne. Hvert eneste åndedrag, hvert eneste gisp og stønn ble forsterket i det trange rommet. Så beveget han hendene nedover og varmet opp halsen, kragebeinet og toppen av brystene hennes. Luften stanset i lungene hennes mens hun lengtet etter at han skulle fortsette videre under kjolen, men han fulgte i stedet samme spor med munnen og skapte et opphetet felt av sydende nerver. Hun krummet seg mot leppene, tungen og tennene som vandret over huden hennes.

Så skled han vekk fra henne, men skuffelsen ble raskt avløst av et gys av både frykt og begjær idet han presset den store kroppen inn mellom lårene hennes.

Han grep henne rundt anklene før han beveget håndflatene oppover under lagene av stoff. Omfavnet leggene hennes. Gned knærne hennes. Masserte lårene hennes. Ivy gispet mens hun ble våtere og våtere bare noen centimeter unna. Ville han berøre henne der? Eller ville han tvinge henne til å vente?

Fingertuppene hans fant kanten av strømpebåndene hennes. «Gud hjelpe meg, Ivy.» Uten forvarsel løftet han opp det tunge skjørtet og forsvant under det. Hendene hans la seg rundt knærne hennes og trakk henne fremover. Hun følte seg åpen og sårbar, og svelget hardt mens hun famlet etter bare et snev av logikken som hadde vært til stede for bare en kort stund siden.

Men den var umulig å finne.

Munnen hans møtte den sensitive huden rett over de lårhøye strømpene og sugde hardt som om han kunne svelge henne hel. Musklene hennes strammet seg som for å skyve ham bort, men det var bare en instinktiv reaksjon. Hun ville faktisk at han skulle smake på henne der … ville at han skulle smake mer på henne. Tungen hans streifet den øvre blondekanten, videre langs strømpebåndet, helt til han begravde ansiktet i søkket mellom låret og hoften hennes. Hun kjente pusten hans med hver eneste nerve i kroppen.

Brått bremset bilen med litt mer kraft enn nødvendig.

Men det var nok til å få Paxton til å besinne seg. Gudskjelov, for all forsiktigheten hennes var for lengst forsvunnet. Paxton fikk skjørtet hennes raskt anstendig på plass, så åpnet han døren og gikk ut. Hun hørte at han snakket med sjåføren, men da han lente seg inn igjen for å hjelpe henne ut, var mannen tilbake bak rattet. Bilen forsvant ned oppkjørselen før Paxton hadde ledet henne halvveis opp trappen.

Nå var de alene sammen. Uten publikum, bare natten og dem. De perfekte ingrediensene til et utrolig eventyr.

*

Paxton våknet til en herlig varme.

Solen som skinte gjennom de halvlukkede gardinene, varmet opp det kjølige rommet, mens kvinnen som sov ved siden av ham varmet huden hans. Kroppen hans sydet av en presserende trang.

Så begynte hjernen hans å jobbe.

Han ante ikke hva den hadde drevet med i går kveld. Kroppen hans strammet seg idet bilder trådte frem fra hukommelsen og de faktiske følgene av hva de hadde gjort begynte å demre.

Assistenten sin. Han hadde tilbrakt natten med assistenten sin.

En utrolig natt.

Han pustet dypt og forsøkte å dempe den merkelige blandingen av begjær og panikk; bremse hjerterytmen og kjøle ned kroppens iver. For de kunne ikke gjøre dette igjen.

Han hadde vært så dum.

Paxton kastet et blikk på Ivy. Hun lå med ansiktet vekk fra ham, men den glatte skulderen og fossen av rufsete, blondt hår dro ham mot henne. Det vakre synet fikk ham til å strekke ut hånden for å berøre henne, men han knyttet den raskt for å stanse seg selv.

Kaffe ville være en kjærkommen distraksjon. Han lirket seg opp fra sengen, forsiktig så han ikke vekket Ivy, og minnet seg selv på at hun måtte være utslitt.

Det å la henne sove hadde ingenting med at han ikke ville se henne i øynene å gjøre … med at han ikke ville fortelle henne at dette absolutt ikke kunne gå lenger enn det allerede hadde gjort.

På vei mot kjøkkenet, hørte han mobilen sin vibrere mot bordet i foajeen. Et blikk på skjermen fortalte ham at det var viseadministrerende direktør som ringte, og helgetelefoner var definitivt ikke hans greie. Paxton stålsatte seg mot hva som enn måtte komme i hans vei.

«Hva skjer, Mike?»

«Hvor pokker har du vært? Jeg har ringt siden klokken fem.»

Paxton bet tennene sammen. «Jeg er her nå», sa han.

«Vi har et problem», sa Mike og ignorerte den avmålte tonen. «Husker du da vi tok sjansen på å ikke bytte ut den gamle supermotoren?»

Paxton stønnet. Produksjonsanlegget hans i Virginia var et oppkjøp som de var i ferd med å oppgradere. Han hadde hatt store problemer med å overbevise bestemoren, som fortsatt var styreleder, om at det var verdt det. Dette kunne bli et stort tilbakeslag.

Mike fortsatte. «Jepp. Den gikk i løpet av natten. Jeg trenger litt hjelp her ute.»

Det betydde at han måtte ta det første flyet til Virginia så fort som mulig. Han la på og sukket. Det var ikke en god morgen for dette. Det eneste han ønsket seg, var kaffe og muligheten til å finne ut hva han skulle si til kvinnen han hadde hatt den mest upassende hudkontakt med noensinne.

Vel, kanskje ikke noensinne … men han ville ikke tenke på fortidens feilgrep som fikk ham til å mistenke at den nåværende situasjonen også kunne ende i undergang.

Paxton visste at han måtte komme seg av gårde, så han gikk opp til soverommet sitt for å dusje og pakke bagasjen. Han følte et øyeblikks lettelse da han husket at han hadde hastet Ivy inn på et av gjesterommene i underetasjen i går kveld fordi han ikke kunne vente med å kle av henne, og fordi det rett og slett var det han pleide å gjøre med kvinner.

Han ville i det minste slippe å bli hjemsøkt av minnene om lidenskapen de hadde delt når han la seg i sin egen seng fremover.

Han kledde raskt på seg, og slengte noen klær i en bag. Noen dager på fabrikken i Virginia, så kunne han og Ivy ta en lang prat om det som hadde skjedd mellom dem i går kveld. Og hva som burde skje mellom dem nå. Paxton hadde planlagt fremtiden sin til punkt og prikke, og familien hans støttet ham fullt ut. Et forhold til en assistent var ikke en del av den planen.

Han håpet at Ivy var på samme bølgelengde.

På vei ut stanset han opp i døråpningen til soverommet i underetasjen. Ivy sov fortsatt, uvitende om dilemmaet hans. Han hadde et sterkt behov for å legge seg ved siden av henne igjen. Han tok til og med et skritt frem.

Men plikten kalte.

Telefonen begynte å vibrere i lommen hans og varslet ham om at tiden var knapp. Han skriblet en rask lapp for å fortelle Ivy at han måtte stikke, men at hun kunne ringe etter bilen for å bli kjørt hjem. At han snart ville komme tilbake … og at de skulle snakke sammen da.

Likevel bar han med seg minnene om den solvarme huden hennes og alt de hadde gjort med hverandre i nattens mulm og mørke da han kjørte til flyplassen og gikk om bord på det første flyet han kunne få til Virginia. Han vurderte å sende henne en tekstmelding et par ganger … men det virket bare som en upersonlig og kjip ting å gjøre.

Etter noen dager ville de kanskje få et bedre perspektiv på hva de ville og hvordan de kunne vende tilbake til et vanlig, profesjonelt forhold. Ikke sant? Han gned håndflaten over ansiktet. Tenk om dette gikk helt galt?

Paxton tvang seg selv til å lese tekstmeldingene han hadde fått fra Mike. Den ene var verre enn den andre.

Så hvorfor tenkte han fortsatt på kvinnen som sov i huset hans i stedet for på de store problemene som ventet ham på fabrikken?

To måneder senere …

«Paxton. Er du der?»

Paxton skvatt til og så at Sierra rynket pannen. Det hadde hun all rett til. Han hadde tatt på seg å følge søsteren til fødselslegen i dag mens mannen hennes var bortreist. Han burde være til stede både fysisk og mentalt, men tankene på Ivy og alt som hadde skjedd siden han kom hjem dagen før, distraherte ham stadig vekk.

Akkurat idet han hadde trodd at han og Ivy ville klare seg, at yrkeslivet deres ville utvikle seg slik han hadde ønsket, hadde hun sendt ham en e-post med oppsigelsen sin. Den hadde kommet mens han satt på flyet hjem, så det hadde vært det første han hadde fått øye på da han landet.

«Hvorfor har du vært så lenge borte?» spurte søsteren.

«Jeg skulle bare være borte noen dager. Toppen en uke.» Virkeligheten hadde vært et mareritt. «Det ene mekaniske problemet førte til det andre, og så til det neste. På et tidspunkt måtte vi faktisk stenge ned produksjonen i over tjuefire timer.»

Det hadde i det minste distrahert ham fra tankene på Ivy. Og etter hvert som dagene ble til uker, hadde ingen av dem nevnt natten de hadde tilbrakt sammen, selv om de snakket sammen på telefonen nesten hver dag og sendte e-poster enda oftere. Samtalene deres hadde vært rene forretningssamtaler, og Paxton hadde vært tilfreds med det.

Han trodde Ivy også hadde vært det.

Da han kom hjem, hadde Paxton overbevist seg selv om at det var best at hun sluttet. Hun hadde tydeligvis ikke ønsket å møte ham personlig. Det kunne han forstå. Natten de hadde tilbrakt sammen hadde vært en stor tabbe fra hans side. Som sjefen hennes var ansvaret hans, og han burde være takknemlig for at hun ikke hadde anklaget ham for seksuell trakassering til tross for det gjensidige samtykket. Han burde sannsynligvis tilby henne en sluttpakke, slik at hun slapp å tenke på penger mens hun så seg om etter en ny jobb. Ville hun takke ja? Eller var hun sint for at han hadde holdt seg strengt til forretninger siden?

Likevel kunne han ikke slutte å tenke på henne. En kvinne han burde være takknemlig for at var borte.

Han måtte få hodet sitt undersøkt.

«Du er helt på en annen planet i dag. Har du glemt hjernen din i Virginia?» spurte søsteren.

Paxton trakk pusten dypt og prøvde å gjenvinne likevekten. «Jeg har bare mye å tenke på.»

Sierra begynte å gå over parkeringsplassen mot legekontoret med datteren i armene. «Så lenge det handler om jobb og ikke en kvinne. Bestemor ville få et anfall hvis du ikke prioriterer riktig.»

Bitterheten i stemmen hennes fanget umiddelbart Paxtons oppmerksomhet. Han stirret overrasket på henne.

Familiemedlemmene hans var høytstående næringslivsledere i Savannah. De var oppdratt til å gifte seg godt, sikte høyt og verdsette familien over alt annet. Han hadde vokst opp med forventningen om at han skulle gifte seg med en kvinne som kunne styrke den profesjonelle og personlige profilen hans. Akkurat som søstrene som hadde valgt sine ektemenn fra elitefamilier i Savannah.

Det var planen – en plan som ikke inkluderte Ivy. Likevel hadde han hatt lyst på henne siden han så henne for første gang. Og ingenting hadde forberedt ham på hvor ekstatisk det hadde vært å faktisk ha henne.

Men ifølge planen kunne han ikke beholde henne. Han hadde beveget seg ut av komfortsonen for romantikkens skyld, selv om han hadde visst at var en tabbe.

Men det var ikke noe du sa til en kvinne over telefonen.

«Hva er det?» spurte Sierra beskt.

Den skarpe tonen fikk ham til å granske henne nærmere. Paxton kunne ikke unngå å se anstrengelsen i søsterens ansiktsuttrykk. De stramme musklene rundt øynene og den syrlige tonen var ikke normalt for henne.

Han stanset henne med en hånd på armen.

«Går det bra med deg?» spurte han lavt og tvang seg tilbake til her og nå. «Hva er det som skjer?»

Som om hun innså hvor mye hun hadde avslørt, så Sierra bort, men Paxton gikk ikke glipp av at hun blunket tilbake tårene. «Det er ingenting. Det er sikkert bare hormoner.»

Selv om det definitivt kunne spille en rolle, sa storebrorinstinktet hans at det var noe mer som foregikk. «Er alt i orden?» Han tenkte tilbake på ordene hennes. «Har du og Jason problemer?»

«Det vet jeg ikke», snøftet hun og løftet hånden for å stryke den søvnige datteren over håret. «Han er alltid på jobb. Men det var vel derfor jeg giftet meg med ham … ikke sant?»

Hun snudde seg mot ham. «Tro meg, Paxton», sa hun med lav stemme. «Bare fordi forretninger før fornøyelser fungerte for foreldrene og besteforeldrene våre, betyr ikke det at det er det vidunderlige livet de fortalte oss at det skulle være. Å gifte seg for penger er like komplisert som å gifte seg av kjærlighet.»

Så skiftet hun raskt tema. «La oss registrere oss», sa hun, nesten litt for nonchalant. Han visste at hun prøvde å skjule seg for ham da hun strakte seg mot døren.

Hun hadde aldri vært en hemmelighetsfull kvinne, men den stoiske fasaden hennes bekymret ham.

«Her», sa han mens han strakte seg etter niesen, «la meg ta henne mens du skriver deg inn.»

Han omfavnet det sovende barnet og stilte seg bak søsteren mens resepsjonisten åpnet vinduet som skilte henne fra venterommet. Småpraten fløt rundt ham mens Sierra registrerte seg, men han fulgte ikke med. Han kastet et blikk over hodene på kvinnene mot skranken på motsatt side der en kvinne i operasjonsklær snakket med en pasient som var i ferd med å sjekke ut. Først kunne ikke Paxton se henne. Så snudde hun seg mot ham.

Ivy.

Uten å tenke seg om lente Paxton seg nærmere. Han visste at han ikke burde tjuvlytte, men det var som om hørselen hans var innstilt på stemmen hennes. Heldigvis for ham var hørselen hans utmerket.

«Her er vitaminene dine», sa kvinnen i operasjonsklær.

Ivy så nervøs ut idet hun kastet et blikk ned på esken på skranken. Paxtons blikk fulgte etter. Han svelget hardt. Ordene kosttilskudd for gravide lyste mot øynene hans.

Kvinnen fortsatte, uten å bry seg om tilhørerne bak seg: «Og dette er en resept på kvalmestillende. Ta dem når du trenger det den neste måneden. Du og babyen trenger god næring nå, så vi vil ikke at du skal være for kvalm til å spise. Forstått?»

Ivy nikket og svelget hardt nok til at Paxton kunne se at halsen hennes arbeidet. Kvalme? Kosttilskudd for gravide? Baby? Ordene trengte seg gjennom hjernetåken hans. Han blunket og prøvde å forstå. Han visste hva de betydde, men han klarte ikke å begripe hva de innebar.

Akkurat da så Ivy opp og fikk øye på ham. Øynene hennes ble store. Leppene hennes åpnet seg, men ingen ord kom ut. Han trengte ikke å høre dem. Panikken spredte seg som en bølge over ansiktet hennes, og den siste brikken i puslespillet falt på plass.

En baby. Hadde de laget et barn sammen?

Hun var borte før han rakk å blunke. Han kunne ikke se hvilken vei hun gikk fra der han sto.

«Paxton, hva er i veien med deg i dag?» klagde søsteren hans.

Han kastet et blikk ned og innså at han sto i veien for henne. «Beklager», mumlet han. «Her.»

Han overleverte niesen til moren og mumlet: «Jeg kommer straks tilbake.»

Paxton skyndet seg ut samme vei som de hadde kommet inn, i håp om å avskjære Ivy. Ikke at han visste hva han skulle si. Hans eneste tanke var å finne henne. Og det nå.

Korridoren var tom. Han gikk tilbake til skranken, men så henne fortsatt ikke. Kanskje hun allerede hadde gått ut? Men han kunne ikke finne henne på parkeringsplassen heller. Han forbannet seg selv da han innså at han ikke engang var sikker på hva slags bil hun kjørte. Etter drøye fem minutter – og en ubesvart telefon og en oppgitt tekstmelding fra søsteren – gikk Paxton tilbake til venterommet.

Men Ivys paniske ansiktsuttrykk var det eneste han tenkte på.

*

«Jeg støtte på Paxton McLemore hos fødselslegen.»

Panikken som oppsto da Ivy sa ordene til søstrene sine, var nesten overveldende. Hun tvang seg selv til å puste sakte inn og ut. De intense følelsene kunne ikke være bra for barnet hun bar på selv om de var berettiget. Hun hadde brukt en måned på å tvile på seg selv, bare for å få alle planene sine snudd på hodet etter ett eneste legebesøk.

«Hva skjedde?» spurte Jasmine.

«Jeg så opp fra skranken, og der sto han og så på meg.» Ivy svelget. Han var så høy. Synet av ham med et barn i armene hadde nesten vært som om fantasiene hennes var blitt virkelighet. Men det var ikke deres barn. Og erkjennelsen av at han virkelig var der, hadde vært mer som et mareritt.

Ett som hånte drømmen om en lykkelig tilværelse som hun hadde blitt så brutalt vekket fra den skjebnesvangre morgenen for to måneder siden.

«Han kjente deg igjen, håper jeg?» spurte tante mens rynkene i det kjære ansiktet ble enda dypere.

Å, det hadde han. «Ja. Det var gjenkjennelse i øynene hans. Og så sjokk.»

Ivy hadde sett Paxtons blikk falle ned på esken med kosttilskudd med en lammende erkjennelse av hva som ville skje … og vissheten om at hun ikke kunne gjøre noe for å stanse det. Heldigvis hadde sykepleieren avsluttet seansen raskt.

Hun forestilte seg at forsvinningsnummeret hennes ikke ville falle i god jord når han kom seg over sjokket. «Jeg fikk panikk. Jeg visste ikke hva jeg skulle gjøre, hva jeg skulle si.» Hun så seg rundt mens skammen sved i kinnene. «Så jeg bare tok sakene mine og løp.»

Et lite fnis hørtes til venstre for henne. Ivy kastet et raskt blikk på Willow. «Hva er det som er så morsomt?» spurte hun.

Willow presset leppene sammen, men det hjalp ikke, for alle kunne se at hun moret seg. Den mellomste søsteren hadde alltid gått sine egne veier. «Jeg kan bare se for meg at du løp bortover gangen og dyttet folk til siden, som et av ofrene i en thrillerfilm. I høyhælte sko, til og med.» Hun fniste igjen. «Ikke din normale modus operandi.»

Tante begynte å humre, så Jasmine. I løpet av et minutt lo de alle sammen til de grein. Til og med Ivy. Hun trakk pusten dypt inn. Jøss, det føltes godt. Ingen kunne få henne til å le når hun trengte det som søstrene.

«Kanskje han ikke bryr seg?» spurte Willow, nøktern igjen. Hvordan kunne hun høres skeptisk og håpefull ut på samme tid?

Ivy tvang seg selv til å tørke tårene. Hun hadde gjenopplevd det forferdelige øyeblikket da hun hadde sett opp og sett Paxton stirre på henne i timevis nå. Til slutt hadde hun skjønt at søsteren hans hadde vært der sammen med ham. Nå ga det i det minste en slags mening at han var der.

Selv om det fortsatt var en katastrofe.

Tante brøt inn i tankerekken hennes med den samme stødige visdommen hun hadde gitt jentene siden hun tok dem til seg som foreldreløse tenåringer. «Å, han kommer til å bry seg. Spørsmålet er hva han kommer til å gjøre med det. Menn som ham gir aldri opp.»

Da Ivy kjente at magen strammet seg i protest, formante Jasmine: «Tante, det hjelper ikke.»

Hvordan kunne hun havne i dette uføret? Med Paxton McLemore, av alle mennesker? «Hvorfor gikk jeg med den ringen?» Hun stønnet og lot hodet synke ned i hendene. «Hvorfor trodde jeg at den ville bringe noe annet enn ulykke?»

«Fordi den utrettet mirakler for Jasmine og meg?» spurte Willow.

Dette var virkelig ikke et godt tidspunkt å minne Ivy på at begge søstrene hadde funnet lykken mens de hadde på seg familieringen. Hun hadde ikke vært så heldig.

Ivy skulte på Willow. «Synd at jeg ikke fikk samme behandling.»

Men hun kunne ikke klandre ringen. Hun hadde latt fantasiene løpe løpsk helt siden hun begynte å jobbe for Paxton McLemore, på bekostning av sitt egentlige oppdrag: Å holde hodet lavt, jobbe hardt og gå gradene uten at han oppdaget hvem hun egentlig var. Hun hadde lekt med ilden og brent seg. Nå kunne familien hennes få like store problemer som henne … hvis Paxton gravde for dypt og oppdaget hvem de egentlig var.

«Han har ikke ringt selv om han har nummeret ditt», sa Jasmine for å skifte samtaleemne. «Det er et godt tegn, er det ikke?»

«Jeg vet ikke», sa Ivy og stønnet.

«Vil han skjønne at barnet er hans?» spurte tante.

«Paxton McLemore kan legge to og to sammen.» De hadde brukt kondom, men feil kunne skje.

Ivy bet seg i underleppen. Hun tvilte ikke på at Paxton ville kontakte henne på et eller annet tidspunkt. Han brydde seg kanskje ikke om henne, det hadde han gjort klart i løpet av de siste to månedene, men et barn … Paxton var en familiemann. Hun tvilte på at han ville ignorere graviditeten hennes, samme hvor mye bry det skapte for ham. «Jeg aner ikke hva jeg skal si til ham.»

Hamring på inngangsdøren skremte dem alle sammen. «Jøss», utbrøt Willow. «Ro deg ned.»

Hun gikk for å åpne. Jasmine la hånden over Ivys og varmet den nedkjølte huden hennes. «Alt kommer til å ordne seg», mumlet hun.

Hvorfor følte ikke Ivy det samme?

De hørte Willow åpne døren og si noe, etterfulgt av en dyp, glatt mannsstemme.

«Hvor er hun?»

Ivys øyne ble store. Paxtons stemme var ikke til å ta feil av. Panikken fra tidligere vendte tilbake med full styrke idet hun og Jasmine skyndte seg opp fra stolene sine.

Sammen kikket de rundt dørkarmen og ut i gangen. Paxton sto i døråpningen med et sint uttrykk i ansiktet. I samme øyeblikk kastet han et blikk over Willows skulder og fikk øye på Ivy.

Han brydde seg ikke om å spørre om lov. I stedet trengte han seg forbi Ivys søster og marsjerte mot dem.

«Paxton», utbrøt Ivy. «Hva gjør du her?»

«Jakter på det som er mitt.»

En liten del av henne frydet seg over ordene hans, men det sinte uttrykket fortalte henne at han ikke var her for hennes skyld. I hvert fall ikke på den måten hun ønsket.

«Kom deg ut!» Ordene glapp ut av munnen hennes akkurat idet tante mumlet: «Hva var det jeg sa?»

Et snev av munterhet for over Paxtons ansikt før han ble dyster igjen. «Hvis jeg forstår situasjonen riktig, sa du opp og forsvant, vel vitende om at du var gravid med barnet mitt?»

Skyldfølelsen traff Ivy hardt. Ja, det var akkurat det hun hadde gjort. Men den korte oppramsingen av fakta representerte ikke hele bildet: ensomheten, frykten og sinnet hun hadde følt de siste to månedene.

«Ivy», sa Paxton lavt og truende. Han stanset bare noen centimeter unna og ruvet akkurat så mye over henne at han fremkalte et snev av frykt. «Det virker som om vi har et problem.»

